In nomine sanctæ et individuæ Trinitatis. Successorum memoriæ presenti scripto commendare studuimus, inter nos scilicet æcclesiam Sancti-Germani Autisiodorensis et Beatæ-Mariæ Pontiniacensis, agentibus abbatibus Gervasio atque Hugone, de molendino quod est in alodio Revisiaci, nomine Espaillardo taliter convenisse. Utrumque siquidem laudavit capitulum ut expensas molendini communiter mitterent, et reditus omnes æquali portione inter se dividerent. Æcclesia tamen Pontiniacensis ad quam proprie molendini sedes et aqua pertinebat, omnes ejusdem aquæ pisces atque piscationes infra terminos aquæ suæ sibi specialiter retinuit. Ad eamdem quoque pertinebit æcclesiam molendinarium eligere, mittere atque mutare, subque jure suo, quantum dumtaxat ad molendinum pertinet, specialiter habere. Ipse vero molendinarius utrique æcclesiæ de parte sua fidelitatem faciet atque de communibus molendini reditibus modium annonæ pro mercede recipiet, cum cæteris exacturis quæ ad hujusmodi mercennarios universali consuetudine pertinere noscuntur. Si quid autem de capitali Autisiodorensis æcclesiæ male acceperit, aut per Pontiniacensem abbatem ablata restituet, vel eo expulso justiciam sibi de eodem exigere poterunt undecumque voluerint. Quod si forte quis alius contra predictas æcclesias; quod ad infracturam pertineat, in molendino vel appenditiis aliquid commiserit, juris solutio communi æcclesiarum utilitati deserviet. Si quod denique ædificium aliud, verbi gratia ad aptandos pannos, ad terendum corticem, et his similia juxta molendinum ex eadem aqua fieri contigerit, de expensis, reditibus, infractione, custodis justicia, lex supradicta per omnia tenebitur, excepto quod merces, quam parcior juste dari poterit, custodi donabitur. Hanc igitur convenientiam firmatam esse constat, anno ab Incarnatione Domini Mº Cº XXXº IIIº; Innocentio secundo, papa; Hugone, Autisiodorensi pontifice. Testes Gervasius, abbas; Gervasius, prior; Robertus, camerarius et alius Robertus, monachi Sancti-Germani Autisiodorensis; item Hugo, abbas; Stephanus, prior; Girardus, Herveius, monachi Sanctæ-Mariæ Pontiniacensis; item laici: Leodegarius, maior Roboreti et filius ejus Johannes; Guido, frater maioris; Walterius, carpentarius; Robertus de Sodoliaco et Engelbertus filius ejus; Bernardus de Divite-Burgo; Gualterius de Roboreto et frater ejus Robertus; Gocelinus, canonicus; Desiderius, presbiter; Petrus, presbiter; Robertus, telonearius; Garnerius, pincerna; Johannes Botentrot; Humbaldus, panetarius; servientes comitis: Calvus famulus; Guilbertus, famulus.